I 2021 var Armenia påmeldt til konkurransen, men besluttet å trekke seg i mars 2021, bare en uke før tidsfristen gikk ut for å levere bidrag. Kringkasteren forklarte fraværet med de politiske urolighetene i landet som eskalerte vinteren 2020–2021. Blant annet opplevde landet kuppforsøk i februar 2021, der kuppmakerne krevde statsminister Nikol Pasjinjans avgang. Urolighetene skyldes frustrasjon med den økonomiske utviklingen i landet, og utfallet av krigen om Nagorno-Karabakh, der Armenia ble tvunget til å gi fra seg områder til erkerivalen Aserbajdsjan. Armenia var tilbake i konkurransen i 2022 og har deltatt siden.